钦定古今图书集成/理学汇编/学行典/第266卷 > 魏野
## 钦定古今图书集成/理学汇编/学行典/第266卷 > 魏野

按《宋史隐逸传》：“魏野，字仲先，陕州陕人也。世为农母，
尝梦引袂于月中承兔，得之，因有娠，遂生野。及长，嗜
吟咏，不求闻达。居州之东郊，手植竹树，清泉环绕，旁
对云山，景趣幽绝。凿土袤丈，曰乐天洞，前为草堂，弹
琴其中，好事者多载酒肴从之游，啸味终日。前后郡
守虽武臣旧相，皆所礼遇，或亲造诣。赵昌言性尤倨”
傲，特置宾次，戒阍吏，野至即报。野不喜巾帻，无贵贱
皆纱帽白衣以见，出则跨白驴过客。居士往来，留题
会话，累宿而去。野为诗精苦，有唐人风格，多警策句。
所有《草堂集》十卷。大中祥符初，契丹使至，尝言本国
得其上帙，愿求全部，诏与之。祀汾阴岁，与李渎并被
荐，遣陕令王希招之，野上言曰：“陛下告成天地，延聘
岩薮，臣实愚赣，资性慵拙，幸逢圣世，获安故里，早乐
吟咏，实匪《风》《骚》，岂意天慈，曲垂搜引。但以尝婴心疾，
尤疏礼节，麋鹿之性，顿缨则狂，岂可瞻对殿墀，仰奉
清燕。望回过听，许令愚守，则畎亩之闲，永荷帝力。”诏
州县长吏常加存抚，又遣使图其所居观之。五年四
月，复遣内侍存问。天禧三年十二月，无疾而卒，年六
十。州上其状，四年正月，诏曰：“国家举旌赏之命，以辉丘园；申恤赠之恩，用慰泉壤，所以褒逸民而厚风俗
也。故陕州处士魏野，服膺儒素，刻意篇章。顾词格之
清新，为士流之推许，而能笃淳古之行，慕肥遁之风。
顷属时巡，尝加聘召，恳陈诚志，愿遂考槃。及此沦亡，
载深嗟悼。兰台清秩，追饰幽扃，厚其赙助之资，宽以
复除之命。谅惟优礼，式显令名，魂而有知，歆此殊渥。
可特赠秘书著作郎。”赙其家帛二十匹，米三十斛，州
县常加存恤，二税外免其差徭。渎即野中表兄也。渎
卒，讣至，野哭之恸，谓其子曰：“吾不可去，去必不至。第。”
遣其子赴之，裁六日而野亦卒，时异甚焉。

按《梦溪笔谈》：“蜀人魏野，隐居不仕宦，善为诗，以诗著
名。卜居陕州东门之外，有陕州平陆县诗云：‘寒食花
藏县，重阳菊绕湾。一声离岸橹，数点别州山’。最为警
句。所居颇潇洒，当世显人多与之游。寇忠愍尤爱之，
尝有赠忠愍诗云：‘好向上天辞富贵，却来平地作神
仙’。”后忠愍镇北都，召野置门下。北都有妓女，美色而
举止生梗，土人谓之生张八。因府会忠愍令乞诗于
野，野赠之诗曰：“君为北道生张八，我是西州熟魏三；
莫怪尊前无笑语，半生半熟未相谙。”吴正宪《忆陕郊》
诗曰：“南郭迎天使，东郊访隐人。”隐人谓野也。野死，有
子闲，亦有清名，今尚居陕中。

按《续诗话》：魏野处士，陕人，字仲先，少时未知名，尝题
诗河上寺柱。时有幕僚本江南文士也，见之大惊，邀
与相见，赠诗曰：“‘怪得名称野，元来性不群。借冠来谒
我，倒屣起迎君’。广为延誉，由是人始重之。其诗效白
乐天体。真宗西祀，闻其名，遣中使召之，野闭户逾垣
而遁。王太尉旦从车驾过陕，野贻诗曰：‘昔时宰相年
年替，君在中书十一秋。西祀东封俱已了，如今好逐
赤松游’。”王袖其诗以呈上，累表请退，上不许。野又尝
上寇莱公准诗云：“好去上天辞将相，却来平地作神
仙。”又有《啄木鸟》诗云：“千林蠹如尽，一腹馁何妨。”又《竹
杯珓》诗云：“吉凶终在我，反复谩劳君。”有诗人规戒之
风。

卒，赠著作郎。仍诏子孙租税外，其馀科役皆无所
预。仲先诗有“妻喜栽花活，童夸斗草赢”，真得野人之
趣，以其皆非急务也。仲先诗有“烧叶炉中无宿火，读
书窗下有残灯。”仲先既没，集其诗者嫌烧叶贫寒太
甚，故改叶为药，不唯坏此一字，乃并一句亦无气味，
所谓求益反损也。仲先赠先公诗，有“文虽如貌古，道
不”似家贫。先公监安丰酒税，赴官，尝有《行色》诗云：“冷
于陂水澹于秋，远陌初穷见渡头。犹赖丹青无处画，
画成应遣一生愁。”岂非状难写之景也！

按《青箱杂记》：魏野，陕府人，亦有诗名，寇莱公每加前
席，野献莱公《生日诗》云：“何时生上相，明日是中元。”以
莱公七月十四日故也。世传魏野尝从莱公游陕府
僧舍，各有留题。后复同游，见莱公之诗，已用碧纱笼
护，而野诗独否，尘昏满壁。时有从行官妓，颇慧黠，即
以袂就拂之，野徐曰：“若得常将红袖拂，也应胜是碧
纱笼。”莱公大笑。

按《续湘山野录》：处士魏野，貌寝性敏，志节高风。凤阁
舍人孙仅与野敦缟素之旧，尹京兆日，寄野诗说府
中之事，野和之，其末有“‘见说添苏亚小小，随轩应是
珮珊珊’之句。添苏，长安名姬也。孙颇爱之。一日，孙召
添苏谓曰：‘魏处士诗中以尔方苏小，如何’？添苏曰：‘处
士诗名蔼于天下，著鄙薄在其间，是苏小之不如矣，
又何方之乎’？”孙大喜，以野所和诗赠之。添苏喜如获
宝，一夕之内，长安为之传诵。添苏以未见野，深怀企
慕，乃求善笔札者，大署其诗于堂壁，衒鬻于人。未几，
野因事抵长安，孙忻闻其来，邀致府宅，他人未之知
也。有好事者密召过添苏家，不言姓氏。添苏见野风
貌鲁质，固不前席。野忽举头见壁所题诗，添苏曰：“魏
处士见誉之作。”野殊不答，乃索笔于其侧，别纪一绝，
添苏始知是野，大加礼遇。诗曰：“谁人把我狂诗句，写
向添苏绣户中。闲暇若将红袖拂，还应胜得碧纱笼。”
按《遗史纪闻》：真宗祀汾阴，登山望林麓中有亭槛，问
曰：“何所？”乃隐士魏埜草堂。遣使往召之，野方鼓琴教
鹤舞，闻使至，抱琴逾垣遁去。使闻，上甚叹美之。